2017. gada Noteikumi Nr.

Rīgā (prot. Nr.            . §)

**Valsts atbalsta piešķiršanas kārtība vaislas lauksaimniecības dzīvnieku ierakstīšanai ciltsgrāmatā, kā arī to ģenētiskās kvalitātes noteikšanai un produktivitātes datu izvērtēšanai**

Izdoti saskaņā ar

Lauksaimniecības un lauku attīstības

likuma 5. panta ceturto daļu

1. Noteikumi nosaka kārtību, kādā piešķir valsts atbalstu vaislas sivēnmāšu, gaļas šķirņu zīdītājgovju, teļu, piena šķirņu slaucamo kazu, vaislas aitu māšu un tīršķirnes vaislas ķēvju ierakstīšanai ciltsgrāmatā, kā arī to ģenētiskās kvalitātes noteikšanai un produktivitātes datu izvērtēšanai (turpmāk – atbalsts).

2. Atbalstu sniedz saskaņā ar Komisijas 2014. gada 25. jūnija Regulu (EK) Nr. 702/2014, ar kuru konkrētas atbalsta kategorijas lauksaimniecības un mežsaimniecības nozarē un lauku apvidos atzīst par saderīgām ar iekšējo tirgu, piemērojot Līguma par Eiropas Savienības darbību 107. un 108. pantu (Eiropas Savienības Oficiālais Vēstnesis, 2014. gada 1. jūlijs, L 193).

3. Atbalsta mērķis ir sekmēt ciltsdarbu cūkkopības, gaļas liellopu audzēšanas, kazkopības, aitkopības un zirgkopības nozarē, mērķtiecīgi izmantojot augstvērtīgas vaislas sivēnmātes, piena šķirņu slaucamās kazas, vaislas aitu mātes, vaislas ķēves, gaļas šķirņu zīdītājgovis un teles (turpmāk – vaislas dzīvnieks), lai saglabātu un uzlabotu to genotipu un veicinātu ģenētiski augstvērtīgu jaundzīvnieku ataudzēšanu ganāmpulkos.

4. Kopējais atbalsta apmērs 2017. gadā ir 8 572 267 *euro*, no tiem:

4.1. ar ciltsgrāmatas izveidošanu un uzturēšanu saistīto administratīvo izmaksu segšanai, kā arī vaislas dzīvnieku ģenētiskās kvalitātes noteikšanai un produktivitātes datu izvērtēšanai paredzēti:

4.1.1. vaislas sivēnmātēm – 6 984 070 *euro*;

4.1.2. gaļas šķirņu zīdītājgovīm un telēm, kas vecākas par 18 mēnešiem, – 1 277 135 *euro*;

4.1.3. piena šķirņu slaucamajām kazām, tostarp pirmpienēm, – 30 864 *euro*;

4.1.4. vaislas aitu mātēm – 232 650 *euro*;

4.2. ar ciltsgrāmatas izveidošanu un uzturēšanu saistīto administratīvo izmaksu segšanai, kā arī tīršķirnes vaislas ķēvju ģenētiskās kvalitātes noteikšanai un novērtēšanai pēc pēcnācējiem – 47 548 *euro*.

5. Pakalpojums ietver:

5.1. ar ciltsgrāmatas izveidošanu un uzturēšanu saistīto administratīvo izmaksu segšanu;

5.2. to izmaksu segšanu, kas saistītas ar ģenētiskās kvalitātes noteikšanu, produktivitātes izvērtēšanu atbilstoši normatīvajiem aktiem par dzīvnieku pārraudzību un konkrētās nozares ciltsdarba programmā noteiktajiem produktivitātes rādītājiem un ciltsgrāmatas kārtošanas prasībām.

6. Uz atbalstu par pakalpojuma sniegšanu var pretendēt komersants, biedrība vai nodibinājums (turpmāk – pretendents), ja ir ievēroti šādi nosacījumi:

6.1. pretendentam ir piešķirts šķirnes dzīvnieku audzētāju organizācijas statuss atbilstoši normatīvajiem aktiem par šķirnes lauksaimniecības dzīvnieku audzētāju organizāciju atbilstības kritērijiem un šķirnes lauksaimniecības dzīvnieku audzētāju organizācijas statusa piešķiršanu;

6.2. pretendents kārto lauksaimniecības dzīvnieku ciltsgrāmatu atbilstoši normatīvajiem aktiem par ciltsgrāmatas kārtošanu;

6.3. pretendents sniedz pakalpojumu:

6.3.1. ganāmpulkā, kurš ir reģistrēts un kura lauksaimniecības dzīvnieki un novietne ir reģistrēti atbilstoši normatīvajiem aktiem par lauksaimniecības dzīvnieku, to ganāmpulku un novietņu reģistrēšanu, kā arī lauksaimniecības dzīvnieku apzīmēšanu (turpmāk – pārraudzības ganāmpulks);

6.3.2. saimniecībā, kurai ir piešķirts šķirnes dzīvnieku audzēšanas saimniecības statuss atbilstoši normatīvajiem aktiem par šķirnes lauksaimniecības dzīvnieku audzēšanas saimniecības atbilstības kritērijiem un šķirnes lauksaimniecības dzīvnieku audzēšanas saimniecības statusa piešķiršanu un anulēšanu (turpmāk – šķirnes saimniecība);

6.3.3. attiecībā uz vaislas dzīvnieku, kas vismaz gadu atrodas pārraudzībā, izņemot pirmpieni, kurai nav aprēķināti standarta laktācijas dati un kura kazkopības nozarē nav jaunāka par 15 mēnešiem un vecāka par četriem gadiem, atbilstoši normatīvajiem aktiem par dzīvnieku pārraudzību, ja par to Lauksaimniecības datu centrs (turpmāk – datu centrs) pēdējā noslēgtajā pārraudzības gadā nav anulējis pārraudzības datus.

7. Pretendents atbalstu par pakalpojuma sniegšanu cūkkopības nozarē saņem:

7.1. kā vienreizēju maksājumu 348,60 *euro* apmērā, tai skaitā administratīvās izmaksas 1,28 *euro* apmērā, par tādas vecvecāku un vecvecvecāku sivēnmātes ģenētiskās kvalitātes noteikšanu un produktivitātes novērtēšanu, kas atražo vaislas jauncūkas (dzīvnieks novērtēts pēc pienības, eksterjera, auglības un selekcionējamo pazīmju ģenētiskās vērtības ar indeksu vismaz 110), bet:

7.1.1. nepārsniedzot 88 procentus no katrā šķirnes saimniecībā esošajām sivēnmātēm, taču ne vairāk kā no 1300 vaislas sivēnmātēm, – pēc stāvokļa kārtējā gada 1. martā;

7.1.2. nepārsniedzot 60 procentus no katrā pārraudzības ganāmpulkā esošajām sivēnmātēm, taču ne vairāk kā no 1300 vaislas sivēnmātēm, ja:

7.1.2.1. pārraudzības ganāmpulkā ir vairāk nekā deviņas vaislas sivēnmātes pēc stāvokļa kārtējā gada 1. martā;

7.1.2.2. iepriekšējā pārraudzības gadā no vaislas sivēnmātes atšķirto sivēnu skaits metienā pārraudzības ganāmpulkā ir vidēji 8,5 sivēni;

7.2. ja datu centrā reizi mēnesī ir iesniegts cūku kustības kopsavilkums atbilstoši normatīvajiem aktiem par lauksaimniecības dzīvnieku, to ganāmpulku un novietņu reģistrēšanu un lauksaimniecības dzīvnieku apzīmēšanu un iepriekšējā gada pārraudzības rezultāti par ganāmpulku atbilstoši normatīvajiem aktiem par cūku pārraudzību un to apliecina datu centra atzīme par saņemšanu vai pasta zīmogs par nosūtīšanu.

8. Pretendents saņem vienreizēju maksājumu 131,28 *euro* apmērā (tai skaitā administratīvās izmaksas 1,28 *euro* apmērā par tādas sivēnmātes ģenētiskās kvalitātes noteikšanu un produktivitātes novērtēšanu, kura atražo vaislas jauncūkas (dzīvnieks novērtēts pēc pienības, eksterjera, auglības un selekcionējamo pazīmju ģenētiskās vērtības), bet ne vairāk kā par 1300 sivēnmātēm, ja:

8.1. pārraudzības ganāmpulkā ir vairāk nekā deviņas vaislas sivēnmātes pēc stāvokļa 1. oktobrī;

8.2. iepriekšējā pārraudzības gadā pārraudzības ganāmpulkā no vaislas sivēnmātes atšķirto sivēnu skaits metienā vidēji ir 8,5;

8.3. datu centrā reizi mēnesī ir iesniegts cūku kustības kopsavilkums atbilstoši normatīvajiem aktiem par lauksaimniecības dzīvnieku, to ganāmpulku un novietņu reģistrēšanu, kā arī lauksaimniecības dzīvnieku apzīmēšanu un iepriekšējā gada pārraudzības rezultāti par ganāmpulku atbilstoši normatīvajiem aktiem par cūku pārraudzību, un to apliecina datu centra atzīme par saņemšanu vai pasta zīmogs par nosūtīšanu;

8.4. pārraudzības ganāmpulkā ir sagatavots un ceturtajā ceturksnī tiek īstenots vaislas sivēnmāšu mākslīgās apsēklošanas vai dabīgās lecināšanas plāns.

9. Šo noteikumu 7. punktā minēto atbalstu piešķir par pārraudzības ganāmpulkā esošām Latvijas baltās šķirnes sivēnmātēm, kurām atbilstoši normatīvajiem aktiem par valsts un Eiropas Savienības atbalsta piešķiršanu, administrēšanu un uzraudzību vides, klimata un lauku ainavas uzlabošanai 2014.–2020. gada plānošanas periodā ir izsniegts atzinums par atbilstību Latvijas baltajai šķirnei.

10. Pretendents atbalstu par pakalpojuma sniegšanu gaļas liellopu audzēšanas nozarē saņem:

10.1. kā vienreizēju maksājumu 120,00 *euro* apmērā, tai skaitā administratīvās izmaksas 1,28 *euro* apmērā, par šķirnes saimniecībā pārraudzībā esošas gaļas šķirņu ciltsgrāmatā ierakstītas tīršķirnes zīdītājgovs ģenētiskās kvalitātes noteikšanu un produktivitātes izvērtēšanu;

10.2. kā vienreizēju maksājumu 60,00 *euro* apmērā, tai skaitā administratīvās izmaksas 1,28 *euro* apmērā, lai zīdītājgovju pārraudzības ganāmpulkā noteiktu ģenētisko kvalitāti un izvērtētu produktivitāti gaļas šķirņu tīršķirnes zīdītājgovij un tīršķirnes telei (dzīvniekam, kam vienas šķirnes asinība sasniedz vismaz 87,5 procentus), ja tā ir vecāka par 18 mēnešiem;

10.3. kā vienreizēju maksājumu 25,00 *euro* apmērā, tai skaitā administratīvās izmaksas 1,28 *euro* apmērā, lai zīdītājgovju pārraudzības ganāmpulkā noteiktu ģenētisko kvalitāti un izvērtētu produktivitāti vismaz otrās pakāpes krustojuma gaļas šķirņu zīdītājgovij un telei (dzīvniekam, kas iegūts, krustojot Latvijā audzētu piena šķirņu govi ar specializēto gaļas šķirņu bulli, un kam vienas gaļas šķirnes īpatsvars asinībā sasniedz vismaz 75 procentus vai kas ir divu tīršķirnes specializēto gaļas šķirņu dzīvnieku krustojums), ja tā ir vecāka par 18 mēnešiem.

11. Šo noteikumu 10. punktā minēto atbalstu piešķir:

11.1. ja šķirnes saimniecībā vai pārraudzības ganāmpulkā pēc stāvokļa kārtējā gada 1. jūlijā ir vairāk nekā piecas zīdītājgovis vai teles, kas vecākas par 18 mēnešiem;

11.2. ja par šo noteikumu 10.2. un 10.3. apakšpunktā minētajām pārraudzībā esošajām govīm ganāmpulka īpašnieks datu centrā ir iesniedzis normatīvajos aktos par gaļas liellopu pārraudzību noteikto informāciju vaislas dzīvnieku ģenētiskās kvalitātes noteikšanai.

12. Pretendents atbalstu par pakalpojuma sniegšanu kazkopības nozarē saņem kā vienreizēju maksājumu 40,00 *euro* apmērā, tai skaitā administratīvās izmaksas 1,28 *euro* apmērā, lai pārraudzībā esošajai – pēc stāvokļa kārtējā gada 1. augustā – piena šķirņu slaucamajai kazai, izņemot gaļas šķirnes, gaļas šķirņu krustojumu un nezināmas izcelsmes dzīvnieku, noteiktu ģenētisko kvalitāti un izvērtētu produktivitāti, ja:

12.1. pēdējās noslēgtās laktācijas (240–305 dienas) izslaukums ir vismaz 400 kilogramu;

12.2. pēdējās noslēgtās laktācijas dati ir izmantojami ciltsdarbā. Pirmpienei noslēgtās laktācijas dati nav nepieciešami, bet ciltsdarbā ir izmantojami individuālās piena kontroles rādītāji saskaņā ar normatīvajiem aktiem par kazu pārraudzību.

13. Aitkopības nozarē, ja šķirnes saimniecībā vai pārraudzības ganāmpulkā pēc stāvokļa kārtējā gada 1. jūlijā ir vairāk nekā 29 vaislas aitu mātes, pretendents atbalstu par pakalpojuma sniegšanu saņem:

13.1. par šķirnes saimniecībā esošas vaislas aitu mātes ģenētiskās kvalitātes noteikšanu un produktivitātes izvērtēšanu;

13.2. par tādas pārraudzības ganāmpulkā esošas vaislas aitu mātes produktivitātes izvērtēšanu, kurai vienas šķirnes asinība sasniedz vismaz 50 procentus un no kuras kārtējā pārraudzības gadā ir iegūts dzīvs pēcnācējs;

13.3. par vaislas aitu māšu skrepi genotipa noteikšanu un izcelsmes noteikšanu ar DNS analīzi;

13.4. par šķirnes saimniecībā un pārraudzības ganāmpulkā ar sertificētu pārbaudes teķi lecinātas aitu mātes novērtēšanu pēc pēcnācēju kvalitātes vienādos turēšanas un ēdināšanas apstākļos un ar šo novērtēšanu saistītām uzturēšanas un administratīvajām izmaksām.

14. Pretendents atbalstu par pakalpojuma sniegšanu zirgkopības nozarē saņem, lai noteiktu pārraudzības ganāmpulkā esošās tīršķirnes vaislas ķēves un ciltsgrāmatā ierakstītas tīršķirnes vaislas ķēves ģenētisko kvalitāti un novērtētu tās pēc pēcnācējiem.

15. Lai pieteiktos atbalsta saņemšanai, pretendents līdz 20. maijam Lauku atbalsta dienestā (turpmāk – dienests) iesniedz plānoto pakalpojuma izdevumu tāmi. Pretendents, kas darbojas zirgkopības nozarē, tāmei pievieno to pārraudzības ganāmpulku sarakstu, kuros plānots sniegt pakalpojumu.

16. Lai pieteiktos šo noteikumu 8. punktā minētā atbalsta saņemšanai, pretendents līdz 1. oktobrim iesniedz dienestā plānoto pakalpojuma izdevumu tāmi.

17. Dienests izvērtē pretendenta iesniegtās izdevumu tāmes atbilstību šo noteikumu prasībām un triju nedēļu laikā pēc tās saņemšanas pieņem lēmumu par pretendenta izdevumu tāmes apstiprināšanu vai noraidīšanu. Ja šo noteikumu 15. un 16. punktā minētā izdevumu tāme tiek apstiprināta, dienests pretendentam izmaksā priekšapmaksu:

17.1. cūkkopības, gaļas liellopu audzēšanas un kazkopības nozarē – līdz 75 procentiem no plānotajām administratīvajām izmaksām;

17.2. aitkopības un zirgkopības nozarē – līdz 90 procentiem no plānotās atbalsta maksājumu summas.

18. Pretendents mēneša laikā pēc šo noteikumu 17. punktā minētā lēmuma saņemšanas slēdz līgumu ar šķirnes saimniecību vai pārraudzības ganāmpulka īpašnieku par vaislas dzīvnieku ciltsdokumentācijas sagatavošanu. Līgumā paredz termiņu, kādā šķirnes saimniecības vai pārraudzības ganāmpulka īpašnieks iesniedz pretendentam šo noteikumu prasībām atbilstošus vaislas dzīvnieku sarakstus, kuros norādīti to produktivitātes dati, lai noteiktu vaislas dzīvnieku ģenētisko kvalitāti un izvērtētu to produktivitātes datus.

19. Lai saņemtu atbalstu, pretendents papīra dokumenta formā, pievienojot vai nosūtot elektronisko versiju, vai elektroniska dokumenta veidā, ja attiecīgais dokuments sagatavots atbilstoši normatīvajiem aktiem par elektronisko dokumentu noformēšanu, iesniedz dienestā šādus dokumentus:

19.1. cūkkopības nozarē:

19.1.1. pārskatu par tādas vecvecāku un vecvecvecāku sivēnmātes sagatavošanu ierakstīšanai ciltsgrāmatā, kura atražo vaislas jauncūkas, kā arī tās novērtēšanu pēc pienības, eksterjera, auglības un selekcionējamo pazīmju ģenētiskās vērtības ar indeksu 110 un vairāk (1. pielikums) – līdz 30. maijam, bet par šo noteikumu 8. punktā minēto atbalstu – līdz 1. novembrim;

19.1.2. samaksu apliecinošo dokumentu kopsavilkumu par administratīvajiem izdevumiem saskaņā ar šo noteikumu 15. punktā minēto izdevumu tāmi – līdz 1. novembrim, bet par šo noteikumu 8. punktā minēto atbalstu – līdz 15. decembrim;

19.2. gaļas liellopu audzēšanas nozarē:

19.2.1. ierakstīšanai ciltsgrāmatā sagatavotu un ciltsgrāmatā ierakstītu šo noteikumu 10. punktā minētajām prasībām atbilstošu zīdītājgovju šķirnes saimniecību un pārraudzības ganāmpulku īpašnieku sarakstu (2. pielikums) – līdz 1. septembrim;

19.2.2. samaksu apliecinošo dokumentu kopsavilkumu par administratīvajiem izdevumiem saskaņā ar šo noteikumu 15. punktā minēto izdevumu tāmi – līdz 1. novembrim;

19.3. kazkopības nozarē:

19.3.1. ierakstīšanai ciltsgrāmatā sagatavotu vai ciltsgrāmatā ierakstītu šo noteikumu 12. punktā minētajām prasībām atbilstošu piena šķirņu slaucamo kazu pārraudzības ganāmpulku īpašnieku sarakstu (3. pielikums) – līdz 1. septembrim;

19.3.2. samaksu apliecinošo dokumentu kopsavilkumu par administratīvajiem izdevumiem saskaņā ar šo noteikumu 15. punktā minēto izdevumu tāmi – līdz 1. novembrim;

19.4. aitkopības nozarē:

19.4.1. pārskatu par ierakstīšanai ciltsgrāmatā sagatavotu un ciltsgrāmatā ierakstītu šķirnes saimniecībā esošu vaislas aitu māšu ģenētiskās kvalitātes noteikšanu un produktivitātes izvērtēšanu, kā arī par pārraudzības ganāmpulkā esošo vaislas aitu māšu produktivitātes izvērtēšanu (4. pielikums) – līdz 1. septembrim;

19.4.2. samaksu apliecinošo dokumentu kopsavilkumu saskaņā ar šo noteikumu 15. punktā minēto izdevumu tāmi – līdz 20. decembrim;

19.4. zirgkopības nozarē:

19.4.1. pārskatu par ierakstīšanai ciltsgrāmatā sagatavotu un ciltsgrāmatā ierakstītu pārraudzības ganāmpulkā esošo tīršķirnes vaislas ķēvju ģenētiskās kvalitātes noteikšanu un novērtēšanu pēc pēcnācējiem (5. pielikums) – līdz 1. oktobrim;

19.4.2. samaksu apliecinošo dokumentu kopsavilkumu saskaņā ar šo noteikumu 15. punktā minēto izdevumu tāmi – līdz 1. novembrim.

20. Ja atbalsta saņemšanai vienā nozarē ir vairāki pretendenti un šo noteikumu 19. punktā minētajos sarakstos vai pārskatos tie norāda vienu un to pašu apsekoto pārraudzības ganāmpulku, atbalstu par konkrēto ganāmpulku nepiešķir. Dienests divu mēnešu laikā pēc pārkāpuma konstatēšanas atbilstoši normatīvajiem aktiem par valsts un Eiropas Savienības atbalsta lauksaimniecībai, lauku un zivsaimniecības attīstībai administrēšanu 2014.–2020. gada plānošanas periodā pieprasa atbalsta atmaksu, ja pretendents sniedzis nepatiesu informāciju vai pārkāpis šo noteikumu 6. punktā minētās prasības.

21. Dienests mēneša laikā pēc šo noteikumu 19. punktā minēto dokumentu saņemšanas izvērtē to atbilstību šo noteikumu prasībām un pieņem lēmumu par atbalsta piešķiršanu vai par atteikumu piešķirt atbalstu.

22. Atbalstu izmaksā, nepārsniedzot šo noteikumu 4. punktā katram atbalsta pasākumam paredzēto finansējuma apmēru. Ja atbalsta pieprasījums pārsniedz piešķirto finansējuma apmēru, dienests proporcionāli samazina šo noteikumu 7., 8, 10. un 12. punktā minēto atbalsta apmēru par vienu dzīvnieku, izņemot administratīvās izmaksas.

23. Šo noteikumu 17. un 21. punktā minēto lēmumu pretendents var apstrīdēt un pārsūdzēt Lauku atbalsta dienesta likumā noteiktajā kārtībā.

24. Atzīt par spēku zaudējušiem Ministru kabineta 2014. gada 4. februāra noteikumus Nr. 73 "Valsts atbalsta piešķiršanas kārtība vaislas lauksaimniecības dzīvnieku ierakstīšanai ciltsgrāmatā, kā arī to ģenētiskās kvalitātes noteikšanai un produktivitātes datu izvērtēšanai" (Latvijas Vēstnesis, 2014, 35., 150., 238. nr.; 2015, 30., 166., 232. nr.; 2016, 39., 73. nr.).

Ministru prezidents Māris Kučinskis

Zemkopības ministrs Jānis Dūklavs